ཁམསཞེས་པའི་ཐ་སྙད་འདི་ང་ཚོ་བོན་ཆོས་གཉིས་ཀའི་གཞུང་ནས་བཀོལ་སྤྱོད་བྱེད་བཞིན་ཡོད་པ་ཀུན་གྱིས་མཐོང་ཆོས་སུ་གྱུར་བཞིན་ཡོད།དེའི་གོ་དོན་དང་ཚིག་གྲོགས་གང་ཞིག་དང་མཉམ་དུ་བཀོལ་མིན་ཐད་གནད་དོན་མང་པོ་ཞིག་གླེང་རྒྱུ་ཡོད།ཐ་སྙད་འདི་ཡི་གོ་དོན་འཇུག་ས་གཅིག་ཏུ་མ་ངེས་པར་ཆེས་དུ་མ་ཞིག་ཡོད་ཏེ།རང་བཞིན།ངོ་བོ།དངས་མ།སྙིང་པོ།གཤིས་ཀརྣམ་འགྱུར།བསྐྱེད་བྱེད་ཀྱི་རྒྱུ།གཟུགས་དབྱིབས།གནས་དང་ཡུལ་ལ་སོགས་ལ་འཇུག་པ་བཅས་ནི་ཆེས་རགས་བཤད་ཙམ་ཡིན་སྲིད།ད་དུང་སྨན་གཞུང་དང་སྐར་ནག་རྩིས་སོགས་ནས་ཐ་སྙད་དེ་འབྱུང་གི་ཡོད།ནག་རྩིསལྟར།འཇིག་རྟེན་འདི་རུས་སྦལ་གན་རྐྱལ་ལོག་པའི་སྟེང་དུ་ཆགས་པར་འདོད་ཀྱི་ཡོད།རུས་སྦལ་དེའི་མགོ་བོ་ལྷོ་དང་མཇུག་མ་བྱང་ལ་བསྟན་པར་འདོད།རུས་སྦལ་ཤ་ཁྲག་དྲོད་དབུགས་བཞི་ལས་འབྱུང་བཞི་སྲིད་པ་སྟེ།རུས་སྦལ་དེའི་ཤར་མཆིན་པའི་རྩ་ཁམས་ལས་འབྱུང་བ་ཤིང་སྲིད་ལ།དེར་ཤར་སྐར་བདུན་དང་སྟག་ཡོས་ཕུར་བུ་ཟིན་སོགས་དེ་རྣམས་ཀྱི་ཁམས་ཤིང་ཡིན།ལྷོ་སྙིང་གི་རྩ་ཁམས་ལས་འབྱུང་བ་མེ་སྲིད་ལ་དེར་ལྷོ་སྐར་བདུན།གཟའ།ལོ།སྤར་ཁ་གང་ཁེལ་རྣམས་ཀྱི་ཁམས་མེ་ཡིན།ནུབ་གློ་བའི་རྩ་ཁམས་ལས་འབྱུང་བ་ལྕགས་སྲིད་པ།དེར་ནུབ་སྐར་བདུན་དང༌།གཟའ།ལོ།སྤར་ཁ་གང་ཁེལ་རྣམས་ཀྱི་ཁམས་ལྕགས་སུ་བཞེད།བྱང་མཁལ་མའི་རྩ་ཁམས་ལས་འབྱུང་བ་ཆུ་སྲིད།དེར་བྱང་སྐར་བདུན་དང༌།གཟའ།ལོ།སྤར་ཁ་གང་ཁེལ་རྣམས་ཀྱི་ཁམས་ཆུ་རུ་བཞེད།མཚམས་བཞིར་མཚེར་པའི་རྩ་ཁམས་ལས་འབྱུང་བ་ས་སྲིད།དེར་མཚམས་སྐར་བདུན་དང༌།གཟའ།ལོ།སྤར་ཁ་གང་ཁེལ་རྣམས་ཀྱི་ཁམས་ས་རུ་བཞེད།